FI Euroopan unionin virallinen lehti L 153/28

KOMISSION TÄYTÄNTÖÖNPANOPÄÄTÖS (EU) 2017/1013,

annettu 30 päivänä maaliskuuta 2017,

Euroopan parlamentin ja neuvoston asetuksen (EY) N:o 561/2006 17 artiklassa tarkoitetun vakiolomakkeen laatimisesta raportointia varten

(tiedoksiannettu numerolla C(2017) 1927)

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon tieliikenteen sosiaalilainsäädännön yhdenmukaistamisesta ja neuvoston asetusten (ETY) N:o 3821/85 ja (EY) N:o 2135/98 muuttamisesta sekä neuvoston asetuksen (ETY) N:o 3820/85 kumoamisesta 15 päivänä maaliskuuta 2006 annetun Euroopan parlamentin ja neuvoston asetuksen (EY) N:o 561/2006 (1) ja erityisesti sen 25 artiklan 2 kohdan,

ottaa huomioon tieliikenteessä käytettävistä ajopiirtureista, tieliikenteen valvontalaitteista annetun neuvoston asetuksen (ETY) N:o 3821/85 kumoamisesta sekä tieliikenteen sosiaalilainsäädännön yhdenmukaistamisesta annetun Euroopan parlamentin ja neuvoston asetuksen (EY) N:o 561/2006 muuttamisesta 4 päivänä helmikuuta 2014 annetun Euroopan parlamentin ja neuvoston asetuksen (EU) N:o 165/2014 (2) 42 artiklan 1 kohdalla perustetun maantieliikennekomitean lausunnon,

sekä katsoo seuraavaa:

(1) Asetuksen (EY) N:o 561/2006 17 artiklan 1 kohdassa tarkoitettua vakiolomaketta olisi käytettävä välineenä, jolla jäsenvaltiot toimittavat komissiolle joka toinen vuosi tarvittavat tiedot kertomuksen laatimiseksi kyseisen asetuksen ja asetuksen (EU) N:o 165/2014 täytäntöönpanosta sekä kehityksestä näiden säädösten soveltamisaloilla.

(2) Komission päätöksellä 2009/810/EY (3) vahvistettu vakiolomake olisi kumottava ja olisi hyväksyttävä uusi päätös, jossa otetaan huomioon muun muassa Euroopan unionissa tapahtunut kehitys, kuten Kroatian liittyminen, ja päätöksen hyväksymisen jälkeiset uudet ajo- ja lepoaikoja koskevat säännöt.

(3) Asetuksella (EY) N:o 561/2006 vahvistetut raportointivaatimukset ja kyseisen asetuksen täytäntöönpanoa koskevista vähimmäisedellytyksistä annettu Euroopan parlamentin ja neuvoston direktiivi 2006/22/EY (4) koskevat erityisesti jäsenvaltioiden asetuksen (EY) N:o 561/2006 13 artiklan 1 kohdan mukaisesti myöntämiin kansallisiin poikkeuksiin liittyviä tietoja ja ajoneuvoille suoritettujen tarkastusten yksityiskohtia.

(4) Euroopan parlamentin ja neuvoston direktiivi 2002/15/EY (5) täydentää asetuksella (EY) N:o 561/2006 vahvistettuja ajoaikaa, taukoja ja lepoaikoja koskevia säännöksiä.

(5) Direktiivin 2002/15/EY 13 artiklan 1 kohdan mukaan jäsenvaltioiden on laadittava kertomus kyseisen direktiivin täytäntöönpanosta joka toinen vuosi. Tämä kaksivuotiskausi osuu ajallisesti yksiin asetuksen (EY) N:o 561/2006 17 artiklan 1 kohdassa vahvistetun kauden kanssa. Sen vuoksi on aiheellista hallinnon helpottamiseksi ja unionin tämän alan sääntöjen vaikutusten seurannan parantamiseksi säätää kyseisten tietojen sisällyttämisestä vakiolomakkeeseen,

ON HYVÄKSYNYT TÄMÄN PÄÄTÖKSEN:

1 artikla

Asetuksen (EY) N:o 561/2006 17 artiklan 1 kohdassa tarkoitetun vakiolomakkeen malli esitetään tämän päätöksen liitteessä.

2 artikla

1. Kumotaan päätös 2009/810/EY.

2. Viittauksia kumottuun päätökseen pidetään viittauksina tähän päätökseen.

3 artikla

Tämä päätös on osoitettu kaikille jäsenvaltioille.

Tehty Brysselissä 30 päivänä maaliskuuta 2017. Komission puolesta Violeta BULC Komission jäsen

(1) EUVL L 102, 11.4.2006, s. 1.

(2) EUVL L 60, 28.2.2014, s. 1.

(3) Komission päätös 2009/810/EY, tehty 22 päivänä syyskuuta 2008, Euroopan parlamentin ja neuvoston asetuksen (EY) N:o 561/2006 17 artiklassa tarkoitetun vakiolomakkeen laatimisesta raportointia varten (EUVL L 289, 5.11.2009, s. 9).

(4) Euroopan parlamentin ja neuvoston direktiivi 2006/22/EY, annettu 15 päivänä maaliskuuta 2006, tieliikenteen sosiaalilainsäädännöstä annettujen neuvoston asetusten (ETY) N:o 3820/85 ja (ETY) N:o 3821/85 täytäntöönpanoa koskevista vähimmäisedellytyksistä ja neuvoston direktiivin 88/599/ETY kumoamisesta (EUVL L 102, 11.4.2006, s. 35).

(5) Euroopan parlamentin ja neuvoston direktiivi 2002/15/EY, annettu 11 päivänä maaliskuuta 2002, maantieliikenteen liikkuvissa tehtävissä toimivien henkilöiden työajan järjestämisestä (EYVL L 80, 23.3.2002, s. 35).